भक्तपुर र एनसीएस विजयी
भक्तपुर क्रिकेट सेन्टर र नेपाल क्रिकेट स्कुल (एनसीएस) ले एस क्रिकेट टी–२० लिगको शुक्रबारको खेलमा विजय हात पारेका छन् । भक्तपुरले स्पर्ट क्रिकेट क्लबलाई ९ विकेटले र एनसीएसले ब्लुबर्ड कलेजलाई ६ विकेटले पराजित गरे ।
काठमाडौँ — भक्तपुर क्रिकेट सेन्टर र नेपाल क्रिकेट स्कुल (एनसीएस) ले एस क्रिकेट टी–२० लिगको शुक्रबारको खेलमा विजय हात पारेका छन् । भक्तपुरले स्पर्ट क्रिकेट क्लबलाई ९ विकेटले र एनसीएसले ब्लुबर्ड कलेजलाई ६ विकेटले पराजित गरे ।पहिला ब्याटिङ गरेको स्पर्ट भक्तपुरको सैनिक आवासीय महाविद्यालय मैदानमा १९.५ ओभर खेली केवल ६७ रनमै अलआउट भयो । आशिष धामीले १० र उज्ज्वल थापाले ९ रन बनाए । सुनील ठाकुरले ४ विकेट लिए । प्लेयर अफ द म्याच उनले ३.५ ओभरमा १४ रन खर्चे । नवीन यादवले ३ ओभरमा १ मेडन राख्दै ४ रन खर्चेर २ विकेट लिए । भक्तपुरले ८ ओभरमै लक्ष्य पूरा गर्‍यो । नवीन यादवले अविजित ३७ र सुरञ्जन ठाकुरले अविजित १७ रन बनाए । अर्को खेलमा पहिला ब्याटिङ गरेको ब्लुबर्डले ८ विकेट गुमाई १ सय ७ रन बनाएको थियो । विवेक राना मगरले २४ र निर्भिक पाठकले १७ रन बनाए । एनसीएसका त्रिलोक मानन्धरले २ र रूपेश सिंहले १ विकेट लिए । सन्देश कार्कीले अविजित ५० रन बनाएपछि एनसीएसले १५.५ ओभरमा लक्ष्य पूरा गर्‍यो । विवेक भण्डारीले १७ रन जोडे । ब्लुबर्डका सुवास खत्रीले ३ र दया मण्डलले १ विकेट लिए । 